Kameras sal koekeloer teen plaasaanvalleArgieffoto: Nico Strydom Die kamerastelsels sal aangewend word om toegangspaaie te monitor en weens die afskrikwaarde daarvan by te dra tot die beveiliging van landbouers en plaaswerkers. Die monitering van voertuigbeweging sal ook bydra om die stryd teen veediefstal te verskerp en misdadigers af te skrik om die gebied binne te kom. Inligting oor verdagte voertuie en mense wat deur die stelsel verkry word, sal die gemeenskap in staat stel om binne bestaande landelike beveiligingsprosedures optrede te beplan, aldus Japie Grobler, voorsitter van die trustfonds. Verder is hulp ook verleen aan Frankfort Landbou en die Edenville Distrikslandbou-unie vir die aankoop van veiligheidstoerusting. Onvoldoende kommunikasie veroorsaak tekortkominge in die voorkoming van misdaad en die koördinering van landelike beveiligingsoptrede. Die voorsiening van handradio’s sal die probleem oplos en lei tot doeltreffender noodkommunikasie en die bespoediging van beveilingsoptredes. “Hoewel die misdaadprobleem verwikkeld en moeilik is om op te los, bly die trustfonds daartoe verbind om met opbouende optrede ’n veiliger landelike omgewing daar te stel wat landbouproduksie kan bevorder en werksgeleenthede sal skep. Ons vertrou dat die geldelike hulp wat aan dié gemeenskappe bewillig is, sal help om ’n veiliger omgewing te skep. Die trustfonds sal voortgaan om saam met sy borge sodanige hulp in verdienstelike gevalle te verleen,” het Grobler gesê.